KIRJALLINEN KYSYMYS E-3497/01

esittäjä(t): Maurizio Turco (NI) komissiolle

(7. tammikuuta 2002)

Aihe: Euroopan unionin yhteistyö sellaisten maiden kanssa, jotka eivät tee yhteistyötä OECD:n sisällä perustetun rahanpesunvastaisen toimintaryhmän kanssa

Euroopan komissio on OECD:n sisällä perustetun rahanpesunvastaisen toimintaryhmän jäsen, ja Europolilla on siinä tarkkailijan asema. Rahanpesunvastainen toimintaryhmä julkaisi 7. syyskuuta 2001 ajantasaistetun luettelon niistä maista tai alueista, jotka eivät tee sen kanssa yhteistyötä. Vakavia puutteita on havaittu Egyptillä, Guatemalalla, Unkarilla, Indonesialla, Myanmarilla ja Nigerialla. Rahanpesunvastainen toimintaryhmä on pyytänyt jäseniään kehottamaan niiden rahoituslaitoksia kiinnittämään erityistä huomiota kauppasuhteisiin ja toimintoihin sellaisten henkilöiden, yritysten ja rahoituslaitosten kanssa, jotka edustavat edellä mainittuja maita tai alueita.

Voiko komissio ilmoittaa,

- onko kyseisessä luettelossa maita, joiden kanssa Euroopan unioni tekee yhteistyötä, ja jos on, niin mistä maista ja minkä tyyppisestä yhteistyöstä on kyse,

- onko luettelossa maita, jotka saavat suoraan tai välillisesti jonkinlaista rahoitusta Euroopan unionin talousarviosta, ja jos on, niin onko rahoitukseen kohdistettu erityistä valvontaa, kuka mahdollista valvontaa on harjoittanut ja minkälaisin tuloksin,

- mitä aloitteita se on tehnyt vastatakseen rahanpesunvastaisen toimintaryhmän pyyntöihin, ja mitä tuloksia se on saanut?

Frederik Bolkesteinin komission puolesta antama vastaus

(20. maaliskuuta 2002)

Rahanpesunvastaisen toimintaryhmän (FATF) luettelossa on tällä hetkellä 19 maata, jotka on määritelty yhteistyöhaluttomiksi maiksi tai alueiksi: Cookinsaaret, Dominica, Egypti, Guatemala, Grenada, Unkari, Indonesia, Israel, Libanon, Marshallinsaaret, Myanmar, Nauru, Nigeria, Ukraina, Niue, Filippiinit, Venäjä, Saint Kitts ja Nevis sekä Saint Vincent ja Grenadiinit. Luetteloon mukaan ottaminen tarkoittaa yleensä sitä, että maan suojatoimet rahanpesua vastaan on katsottu riittämättömiksi.

Näiden maiden kanssa tehtävässä yhteistyössä on suuria eroja.

Cookinsaaret, Marshallinsaaret, Nauru ja Niue ovat Cotonoussa kesäkuussa 2000 allekirjoitetun AKTEY-kumppanuussopimuksen osapuolia. Ne hyötyvät tulevaisuudessa AKT:n ja EY:n välisestä taloudellisesta ja teknisestä yhteistyöstä Cotonoun sopimuksen perusteella. Komissio pitää myönteisenä kehitystä, jonka Cookinsaaret, Marshallinsaaret ja Niue ovat saavuttaneet rahanpesun vastaisten toimien tehostamisessa.

Nauru sääti rahanpesunvastaisen lain elokuussa 2001, mutta se ei täysin ratkaise havaittuja ongelmia. Komissio kehottaa Tyynenmeren AKT-kumppaneitaan jatkamaan rakentavia toimenpiteitä rahanpesunvastaisissa järjestelmissä havaittujen puutteiden korjaamiseksi ja pyrkii varmistamaan, että nämä maat eivät enää ole rahanpesunvastaisen toimintaryhmän luettelossa yhteistyöhaluttomista maista kun AKT:n ja yhteisön yhteistyöohjelmien täytäntöönpano alkaa.

Dominica, Grenada, Saint Kitts ja Nevis sekä Saint Vincent ja Grenadiinit ovat saaneet rahoitusta Lomén sopimusten perusteella, ja myös ne ovat allekirjoittaneet Cotonoun sopimuksen. Komissio on myöntänyt yhteisrahoitusta erittäin merkittävään rahanpesunvastaiseen hankkeeseen Karibianmeren alueella.

Myös Nigeria kuuluu edellä mainitun sopimuksen piiriin. Yhteistyö aloitettiin uudelleen vuonna 1999. Rahanpesunvastaisia aloitteita ei ole tehty.

Guatemala kuuluu Keski-Amerikan maiden kanssa tehdyn alueellisen puitesopimuksen piiriin ja saa yhteisön varoja. On huomattava, että komission Guatemalassa rahoittamien hankkeiden talousarvioita ei hallinnoi suoraan kyseisen maan hallitus. Hankkeiden toteuttajina ovat valtiosta riippumattomat järjestöt tai muut yhdistykset tai riippumattomat projektienhallintayksiköt. Tilintarkastusten ja muiden etu- ja jälkikäteistarkastusten tulosten mukaan nämä järjestelyt varmistavat yleensä moitteettoman ja tehokkaan varainhoidon.

Israel ei saa yhteisön varoja. EYIsrael-assosiaatiosopimuksessa, joka tuli voimaan kesäkuussa 2000, viitataan erityisesti rahanpesunvastaisen toimintaryhmän vaatimuksiin ja otetaan huomioon huumeiden ja rahanpesun vastainen mahdollinen yhteistyö.

Yhteistyötä ei ole Myanmarin kanssa.

Yhteisön kahdenvälistä yhteistyötä Indonesian ja Filippiinien kanssa toteutetaan ainoastaan EY:n ja Kaakkois-Aasian maiden liiton (ASEAN) vuonna 1980 tekemän yhteistyösopimuksen puitteissa. Yhteistyö keskittyy ensi sijassa köyhyyden vähentämiseen, ympäristönsuojeluun ja kyseisten kahden maan tukemiseen niiden integroimiseksi maailmanlaajuiseen talouteen. Avustusta ei anneta suoraan valtion yksiköille vaan niillä tuetaan toimintoja, joista on sovittu maakohtaisia strategia-asiakirjoja ja maaohjelmia valmisteltaessa. Rahoitukseen sovelletaan komission tavanomaisia sopimuksentekoon, tilintarkastukseen ja hallintoon liittyviä valvontamenettelyjä.

Euroopan unionilla on merkittävää yhteistyötä Venäjän ja Ukrainan kanssa kumppanuus- ja yhteistyösopimusten ja unionin yhteisten strategioiden puitteissa. Molemmille maille on myönnetty rahoitusta Tacis-avustusohjelmassa. Tacis-seurantayksiköt Kievissä ja Moskovassa ovat valvoneet kaikkia hankkeita.

Unkari on EU:n jäsenyyttä hakenut ehdokasmaa, ja liittymisestä on neuvoteltu huhtikuusta 1998. Liittymiseen asti unionin ja Unkarin suhteisiin sovelletaan assosiaatiosopimusta. Unkarille on myönnetty huomattavia varoja unionin budjetista Phare-, ISPA- ja Sapard-ohjelmien kautta. Suurin syy siihen, miksi Unkari on rahanpesunvastaisen toimintaryhmän luettelossa ovat nimettömät pankkikirjat. Nämä

pankkikirjat eivät myöskään ole yhteisön säännöstön mukaisia. Asiasta keskusteltiin liittymisneuvotteluissa pääoman liikkuvuutta koskevan luvun yhteydessä ja sovittiin, että Unkari yhdenmukaistaa järjestelmänsä yhteisön säännöstön mukaisesti liittymiseen mennessä. Rahanpesunvastainen toimintaryhmä ei ole kuitenkaan katsonut asiaa liittymisen näkökulmasta vaan on tarkastellut nykyistä tilannetta Unkarissa. Terrorismin ja rahanpesun vastaisessa uudessa laissa, joka tuli voimaan 19. joulukuuta 2001, Unkari otti huomioon unionin ja rahanpesunvastaisen toimintaryhmän esittämät huolenaiheet erityisesti pankkikirjojen osalta. Jos uusien toimenpiteiden täytäntöönpano jatkuu suunnitelmien mukaisesti, komissio katsoo, että edellytykset Unkarin pikaiselle poistamiselle rahanpesunvastaisen toimintaryhmän luettelosta ovat nyt olemassa.

Unionilla on tiiviit taloudelliset ja poliittiset suhteet Egyptiin Barcelonan-prosessin yhteydessä. Näitä suhteita vahvistetaan ja laajennetaan jokin aika sitten allekirjoitetun assosiaatiosopimuksen perusteella. Sopimusta ei ole vielä täysin ratifioitu. Yhteisö rahoittaa monia yhteistyöohjelmia Egyptissä. Kaikkia ohjelmia valvotaan tarkasti ja ne tarkastetaan ja arvioidaan säännöllisesti. Ei ole mitään todisteita siitä, että ohjelmat ja rahanpesu liittyisivät jotenkin toisiinsa. Rahanpesunvastaisen toimintaryhmän luettelon perusteella ja monien kansainvälisen yhteisön jäsenten, Euroopan unioni mukaan luettuna, yhdessä ja erikseen antamien lausumien johdosta Egyptin hallitus on sitoutunut tarkastelemaan kiireellisesti asiaa ja sitä koskeva lakiehdotus on parhaillaan Egyptin parlamentin käsiteltävänä. Jokin aika sitten tehdyn EUEgypti-assosiaatiosopimuksen 57 kohdassa nimenomaan kehotetaan yhteistyöhön rahanpesun estämiseksi.

Yhteisö allekirjoitti yhteistyösopimuksen Libanonin kanssa vuonna 1977 ja parafoi EuroVälimeri-assosiaatiosopimuksen Libanonin kanssa 10. tammikuuta 2002. Sopimuksella tiivistetään poliittisia, taloudellisia, kaupallisia ja sosiaalisia suhteita Libanoniin. Taloudellista tukea on annettu neljän pöytäkirjan ja MEDA I -ohjelman (19952000) perusteella. Rahoitus jatkuu MEDA II -ohjelmassa (20012006). Hankkeet tarkastetaan ja arvioidaan säännöllisesti komission rahoitusvalvontaa ja arviointia koskevien sääntöjen mukaisesti. Neuvoston vuonna 1995 antamien neuvotteluvaltuuksien mukaisesti komissio vaati, että uuteen assosiaatiosopimukseen otetaan mukaan kohta rahanpesun estämisestä (60 artikla). Lisäksi komissio vaati erillistä yhteistä julistusta, jonka mukaan rahanpesunvastaisen toimintaryhmän toimintaa pidetään lähtökohtana rahanpesun estämisessä. Komissio on myös osoittanut huomattavan osan MEDA II -rahoituksesta Libanonille auttaakseen assosiaatiosopimuksen määräysten täytäntöönpanossa. Rahoitusta käytetään Libanonin talous- ja pankkilainsäädännön, sääntelykehyksen, luottamuksellisuuden ja raportointijärjestelmien parantamiseen.

Kaikissa tapauksissa, joihin liittyy yhteisön rahoitusta, ohjelmia valvotaan tarkasti, kustannusten osalta tehdään säännöllisiä tilintarkastuksia ja tulokset arvioidaan. On kuitenkin huomattava, että maan sisällyttäminen rahanpesunvastaisen toimintaryhmän luetteloon yhteistyöhaluttomana maana ei tarkoita sitä, että yhteisön varat olisivat suuremmassa vaarassa. Ylimääräisiä tarkastuksia komission tavanomaisen valvonnan lisäksi ei ole katsottu tarpeelliseksi näiden maiden osalta.

Komissio painottaa säännöllisesti kaikille kumppanuusmaille tarvetta noudattaa rahanpesun estämistä koskevia kansainvälisiä normeja, kuten rahanpesunvastaisen toimintaryhmän 40 suositusta ja rahoitusjärjestelmän rahanpesutarkoituksiin käyttämisen estämisestä 10 päivänä kesäkuuta 1991 annettua neuvoston direktiiviä 91/308/ETY(1), sellaisena kuin se on muutettuna 4 joulukuuta 2001 annetulla Euroopan parlamentin ja neuvoston direktiivillä 2001/97/EY(2).

Rahanpesunvastainen toimintaryhmä tarkisti uudelleen luettelonsa yhteistyöhaluttomista maista ja alueista kokoontuessaan jokin aika sitten Hongkongissa Kiinassa. Lehdistötiedotteessaan (osoitteessa http://www.fatf-gafi.org) toimintaryhmä piti myönteisenä lisäkehitystä, jonka monet sen luettelossa mainitusta 19 maasta ovat saavuttaneet.

Tähän asti vastatoimenpiteisiin on ryhdytty ainoastaan Naurun suhteen. Yhteisissä kokouksissaan lokakuussa 2000 ja lokakuussa 2001 unionin valtionvarain- ja oikeusministerit sopivat käyttävänsä rahanpesunvastaisen toimintaryhmän päättämiä vastatoimenpiteitä koordinoidusti. Kaikki jäsenvaltiot ovat ryhtyneet toimiin toimintaryhmän Naurua koskevien vastatoimenpiteiden vuoksi.

(1) EYVL L 166, 28.6.1991.

(2) EYVL L 344, 28.12.2001.